Informácia o hodnotení zdravotníckych zariadení ústavnej zdravotnej starostlivosti na území Slovenskej republiky z hľadiska zistených najzávažnejších hygienických nedostatkov

Cieľom tohto prieskumu bolo pripraviť základný prehľad o súčasnom stave a najzávažnejších hygienických nedostatkov, zisťovaných v zdravotníckych zariadeniach ústavnej zdravotnej starostlivosti na území Slovenskej republiky.
V priebehu mesiacov apríl až máj  2006 vykonali  odborní  pracovníci regionálnych úradov  verejného zdravotníctva v Slovenskej republike štátny zdravotný dozor v jednotlivých  zdravotníckych zariadeniach ústavnej zdravotnej starostlivosti prevádzkovaných v príslušnom regióne. 
              Na zabezpečenie jednotného postupu pri výkone štátneho zdravotného dozoru bola vypracovaná samostatná osnova hodnotenia zdravotníckych zariadení ústavnej zdravotnej starostlivosti z hľadiska ochrany zdravia ľudí. 
                 Hodnotenie zdravotníckych zariadení ústavnej zdravotnej  starostlivosti bolo zameraná na zistenie základných údajov, rozdelených do piatich častí (príloha č.1), ktoré sa týkali základných charakteristík príslušného zariadenia, hygienicko-epidemiologických aspektov prevádzky, vrátane spôsobu manipulácie s bielizňou a zneškodňovaním odpadu. Osobitne sa v dotazníku uvádzali aj údaje v súvislosti s dodržiavaním hygienicko – epidemiologického prevádzkového režimu. 
                 Pri zostavovaní tejto osnovy sa vychádzalo z praktických skúseností odborných pracovníkov regionálnych úradov verejného zdravotníctva v Slovenskej republike získaných v rámci výkonu štátneho zdravotného dozoru v predmetných zariadeniach.
                 V  záujme získania porovnateľných údajov z jednotlivých regiónov v Slovenskej republike bola vypracovaná hodnotiaca tabuľka pre zaradenie  dozorovaných zdravotníckych zariadení  ústavnej  zdravotnej  starostlivosti  do  príslušných kategórií  A – D  (príloha č. 2), ktorá umožňuje  získať prehľad o ich  aktuálnom stave .
                Na základe predložených údajov získaných z regionálnych úradov verejného zdravotníctva v Slovenskej republiky možno konštatovať, že hygienická situácia v  zdravotníckych zariadeniach ústavnej zdravotnej starostlivosti nie je dobrá. Viaceré zdravotnícke zariadenia ústavnej zdravotnej starostlivosti  sa naďalej prevádzkujú v stiesnených priestoroch, ktoré sú stavebno - dispozične nevyhovujúce, resp. vyžadujú rozsiahlu modernizáciu. Nevyhovujúci je i stav operačných traktov v značnej časti zdravotníckych zariadení ústavnej zdravotnej starostlivosti, kde príslušná vzduchotechnika s klimatizáciou a filtráciou vzduchu chýba, alebo jestvujúca je poruchová, resp. nefunkčná.	Z celkového počtu skontrolovaných zdravotníckych zariadení 106 bolo zaradenie do jednotlivých kategórií nasledovné:
Kategória A: 16
Kategória B: 60
Kategória C: 28
Kategória D:   2
	Prehľad klasifikácie zdravotníckych zariadení ústavnej zdravotnej starostlivosti v SR podľa krajov tvorí prílohu č. 3.
            Záverom je potrebné upozorniť na to, že uvedený prehľad o zistených najzávažnejších hygienických nedostatkov v sledovaných zariadeniach nezachytáva komplexne všetky údaje z príslušných zdravotníckych zariadení, nakoľko by to vyžadovalo dôkladnejšiu prípravu na zostavenia komplexného pasportu zdravotníckeho zariadenia (vrátane stravovacích prevádzok ako aj prevádzok so zdrojmi ionizujúceho žiarenia ).

Prílohy:
č. 1  osnova hodnotenia zdravotníckych zariadení ústavnej zdravotnej starostlivosti z hľadiska  
        ochrany zdravia ľudí
č. 2   tabuľka klasifikácie zdravotníckych zariadení ústavnej zdravotnej starostlivosti
č. 3   prehľad klasifikácie zdravotníckych zariadení ústavnej zdravotnej starostlivosti v SR podľa krajov